
IRIZPENA, HONEN PROIEKTUARI BURUZKOA: FORU DEKRETUA, ZEINAREN BIDEZ ONESTEN BAITA BI FORU DEKRETU ALDATZEA, HAIN ZUZEN ERE 111/2008 FORU DEKRETUA, ABENDUAREN 23KOA, ZEINAREN BIDEZ ARAUTZEN BAITA KONTUEN, ERAGIKETEN ETA FINANTZA AKTIBOEN ETA ATZERRIAN DAUDEN ONDASUN ETA ESKUBIDEEN BERRI EMAN BEHARRA, ETA 40/2014 FORU DEKRETUA, DIPUTATUEN KONTSEILUARENA, ABUZTUAREN 1EKOA, PERTSONA FISIKOEN ERRENTAREN GAINEKO ZERGAREN ARAUDIA ONARTZEN DUENA (2026KO APIRILAREN 23KO BILKURA).
I.-EGITATEZKO AURREKARIAK
Ogasun, Finantza eta Aurrekontu Saileko foru diputatuak 2026ko martxoaren 23ko idazki baten bidez eskatu du nahitaezko irizpena, loteslea ez dena, emateko honen proiektuari buruz: foru dekretua, zeinaren bidez onesten baita bi foru dekretu aldatzea, hain zuzen ere 111/2008 Foru Dekretua, abenduaren 23koa, zeinaren bidez arautzen baita kontuen, eragiketen eta finantza aktiboen eta atzerrian dauden ondasun eta eskubideen berri eman beharra, eta 40/2014 Foru Dekretua, Diputatuen Kontseiluarena, abuztuaren 1ekoa, pertsona fisikoen errentaren gaineko zergaren araudia onartzen duena.
Araugintzako proiektu honek zenbait helburu dauzka: batetik, zerga araudia eta kapitalak zuritzea prebenitzeko araudia bateratzea; bestetik, ordaintzeko sistema berriak eta baliabide elektronikoak kontuan hartzea, eremu horretan lurralde erkidean arautu diren informazio betebehar berrien araberako informazio truke eraginkorra errazteko.
Arau xedapen hauek aldatzen dira:
- 111/2008 Foru Dekretua, abenduaren 23koa, zeinaren bidez arautzen baita kontuen, eragiketen eta finantza aktiboen eta atzerrian dauden ondasun eta eskubideen berri eman beharra.
- 40/2014 Foru Dekretua, Diputatuen Kontseiluarena, abuztuaren 1ekoa, pertsona fisikoen errentaren gaineko zergaren araudia onartzen duena.
Irizpen eskaerarekin batera jarraian zehaztutako dokumentazioa igorri du:
1. Foru dekretuaren proiektua.
2. 108/2026 Foru Agindua, martxoaren 3koa, prozedura irekitzeari buruzkoa.
3. Txosten ekonomikoa, Zerga Sarrerak Kudeatzeko Zerbitzuak egina.
4. Arau eraginari buruzko txosten laburtua, Zerga Araudiaren Zerbitzuak egina.
5. Genero inpaktuari buruzko txostena, Zerga Araudiaren Zerbitzuak egina.
6. Aurreko txostena egiaztatzeko izapidea, Arabako Foru Aldundiko Berdintasun Zerbitzuak egina.
7. Entzunaldiaren izapidea.
8. Aldez aurreko kontsulta publikoa.
II.- OHAR JURIDIKOAK
1.- Eskumen titulua eta arauak emateko gaikuntza.
1.1. Arabako Lurralde Historikoaren eskumena.
Espainiako Konstituzioaren lehenengo xedapen gehigarrian ezartzen denaren arabera, Konstituzioak foru lurraldeen eskubide historikoak babesten eta errespetatzen ditu. Foru araubide horren eguneratze orokorra, behar denean, autonomia estatutuen eta Konstituzioaren esparruan egingo da.
Halaber, Euskal Autonomia Erkidegoko Autonomia Estatutuaren 41.2.a) artikuluan honako hau ezartzen da: “Lurralde historikoetako erakunde eskumendunek zerga-araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga-harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”.
Beste alde batetik, maiatzaren 23ko 12/2002 Legeak, EAEren eta estatuaren arteko Ekonomia Ituna onartzen duenak, 1. artikuluan ezartzen duenez, lurralde historikoetako erakunde eskudunek lurralde bakoitzeko tributu araubideari eutsi eta hori ezarri eta arautu ahalko dute.
1.2. Arabako Foru Aldundiaren eskumena.
1983ko martxoaren 7ko Foru Arauaren 15. artikuluan, Arabako Lurralde Historikoaren erakunde antolamenduari buruzkoan, ezarri da Foru Aldundiari dagokiola, kide anitzeko erakundea den aldetik, araugintzako ahalmena baliatzea, estatuko edo autonomia erkidegoko legeekin bat etorriz, bai eta Batzar Nagusiek emandako kasuetan ere, foru araudiarekin bat etorriz.
Beste alde batetik, martxoaren 15eko 10/2023 Foru Arauak, Arabako Foru Aldundiaren Gobernu, Antolaketa eta Araubide Juridikoari buruzkoak, honako hau ezartzen du 7.2 artikuluan: “Araudi ahalmena baliatuz, Foru Gobernu Kontseiluari dagokio foru arauak garatu eta egikaritzeko araudiak onartzea, foru dekretuen bitartez”.
Arabako Zergei buruzko Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere.
2.- Aholku Batzordearen nahitaezko irizpena.
Foru Gobernu Kontseiluaren martxoaren 30eko 40/1999 Foru Dekretuko 3.1. artikuluaren bidez Arabako Foru Administrazioaren Aholku Batzordea sortu eta Erregelamendu Organikoa onetsi zen. Artikulu horretan ezartzen denez, Aholku Batzordeak nahitaezko irizpena eman beharko du Lurralde Historikoaren eskumen esklusibokoak diren gaiak arautzeko foru arauak edo autonomia erkidegoko legeak betearazteko ematen diren arau xedapenen proiektuei buruz, arau garapena Lurralde Historikoaren eskumenekoa izanez gero.
3. Xedapen orokorrak egiteko prozedura.
3.1. Araudi aplikagarria.
Otsailaren 28ko 6/2023 Foru Dekretuak, Foru Gobernu Kontseiluarenak, Arabako Foru Aldundiaren xedapen orokorrak egiteko prozedurak onesten ditu (28. ALHAO, 2023ko martxoaren 8koa). Azken xedapenak dio ALHAOn argitaratu eta hurrengo egunean sartuko dela indarrean.
Irizpenerako aurkeztutako proiektua egiteko prozedura bigarren diputatu nagusiorde eta Ogasun, Finantza eta Aurrekontu Saileko foru diputatuaren martxoaren 3ko 108/2026 Foru Aginduaren bidez hasi zen. Beraz, aurrean aipatutako foru dekretua aplikatuko zaio, azken xedapenarekin bat etorriz. 
3.2. Urteko araugintza plana.
Otsailaren 28ko 6/2023 Foru Dekretuaren 4. artikuluak hauxe ezartzen du: urte bakoitzeko azken hiruhilekoan Arabako Foru Aldundiak urteko araugintza plana onartuko du, eta bertan hurrengo urteko ekitaldian onartzeko proposatu asmo dituen araugintzako ekimenak jasoko dira. Organo eskudunak urteko araugintza planean agertzen ez den arau proposamen bat sustatzen badu, xedapena egiteko prozedurari hasiera emateko ebazpenean justifikatu beharko da erregulazio horren premia edo beharra.
2026ko Araugintza Plana aztertu da eta egiaztatu da araugintzako ekimen hau ez dela bertan ageri. Nolanahi ere, bigarren diputatu nagusiorde eta Ogasun, Finantza eta Aurrekontu Saileko foru diputatuaren martxoaren 3ko 108/2026 Foru Aginduak, proiektuko dekretua egiteko prozedura abian ipini duenak, ezartzen duenez, hura izapidetu behar da, lurralde erkidean arautu diren informazio betebehar berrien araberako informazio truke eraginkorra errazteko.
3.3. Erregulazio onaren printzipioak.
Proiektuaren hitzaurreak justifikatzen du bat datorrela Administrazio Publikoen Administrazio Prozedura Erkidearen urriaren 1eko 39/2015 Legearen 129. artikuluan araututako erregulazio onaren printzipioekin, baita Arabako Foru Aldundiaren xedapen orokorrak egiteko prozedura onesten duen Foru Gobernu Kontseiluaren otsailaren 28ko 6/2023 Foru Dekretuaren 3. artikuluan arautzen direnekin ere.
Premia printzipioari eta eraginkortasun printzipioari dagokienez, araua beharrezkoa da eguneratzeko eta aldatzeko kontuen, eragiketen eta finantza aktiboen eta atzerrian dauden ondasun eta eskubideen berri eman beharra arautzen duen dekretua.
3.4. Aldez aurreko kontsulta publikoa, entzunaldia eta jendaurrean jartzea.
Prozedura abian ipini duen martxoaren 3ko 108/2026 Foru Aginduan eta arau eraginari buruzko 2026ko martxoaren 23ko txostenean adierazten da 10 egun balioduneko aldez aurreko kontsulta publikoaren izapidea egin dela Arabako Foru Aldundiaren webgunearen bidez, eta ez dela ekarpenik egin. Halaber, espedientean jasota dago proiektuaren entzunaldi eta informazio publikoaren izapidea egin dela 10 egun baliodunez eta ez dela alegaziorik aurkeztu.
3.5. Nahitaezko txostenak eta izapideak.
Espedientean jasota daude otsailaren 28ko 6/2023 Foru Dekretuaren arabera egin beharreko izapideak eta txostenak: (i) arau-eraginari buruzko txostena; (ii) txosten ekonomikoa; (iii) generoaren araberako eraginari buruzko txostena, (iv) eta prozedura emakumeen eta gizonen berdintasunaren arloan aplikatzekoa den araudira egokitzen dela egiaztatzeko izapidea.
Espedienteari atxikitako araugintza eraginari buruzko txostena dela eta, Aholku Batzordeak, analisi juridikoari dagokionez, uste du ez duela betetzen behar bezala arau eraginari buruzko txostena egiteko gidan ezartzen dena (gida hori maiatzaren 23ko 29/2017 Foru Dekretuak onartu zuen; II. eranskina), kontuan edukita arautegi arau horrek onartzen dituen gidek indarrean iraungo dutela, 6/2023 Foru Dekretuaren xedapenak iragankorraren 2. apartatuan ezartzen den bezala.
Hauxe azpimarratu behar da: xedapen orokor bat onartzea proposatzen denean, proposamenaren oinarri teknikoak espedienteari atxikitako txostenak izan behar dira, batez ere araugintza eraginari buruzko txostena, arlo tekniko-juridikoari dagokionez. Gainera, ez da Aholku Batzordearen egitekoa proposamenen oinarri juridikoak ezartzea, ez eta espedienteari gutxieneko eduki batzuekin nahitaez atxiki beharreko txostenen akatsak zuzentzea ere; aitzitik, Aholku Batzordeak proposamena aurkeztu duen sailak egindako jarduketak egiaztatu eta aztertu behar ditu, hura (funtsean eta forman) ordenamendu juridikoarekin bat datorrela ziurtatzeko.
Horrenbestez, aurrean adierazitako guztia kontuan hartuta, Aholku Batzordeak uste du espedienteari atxikitako arau eraginari buruzko txostenaren analisi juridikoan akatsak daudela zenbait puntutan, hala nola “Proposatutako testu arauemailearen oinarri juridikoa”, “Xedapenerako proposatzen den mailaren justifikazioa”, “Xedapenak indarreko ordenamenduan izango duen eragina” eta “Zuzenbide konparatua” puntuetan, besteak beste, eta, horregatik, ez da betetzen 6/2023 Foru Dekretuan arau eraginari buruzko txostenaren nahitaezko izapideaz eskatzen dena.
3.6. Prozedura izapidetzeko epealdia.
Foru Gobernu Kontseiluaren Otsailaren 28ko 6/2023 Foru Dekretuaren 24.2 artikuluaren arabera, arau xedapenen proiektuak izapidetu ondoren horiek organo eskudunari aurkeztuko zaizkio, prozedura hasten denetik zenbatu beharreko zortzi hilabeteko epealdiaren barruan onets ditzan, bidezkoa bada. 
Prozedura hau bigarren diputatu nagusiorde eta Ogasun, Finantza eta Aurrekontu Saileko foru diputatuaren martxoaren 3ko 108/2026 Foru Aginduaren bidez abiarazi zen, eta oraindik ez da amaitu bertan ezartzen den epealdia. 
III.-PROIEKTUAREN DESKRIBAPENA
Foru dekretu honen zati substantiboa bi artikulutan antolatzen da.
1. artikuluan 111/2008 Foru Dekretua aldatzen da (111/2008 Foru Dekretua, abenduaren 23koa, finantza kontu, eragiketa eta aktiboen berri eman beharra arautzen duena).
2. artikuluan 40/2014 Foru Dekretua aldatzen da (40/2014 Foru Dekretua, abuztuaren 1ekoa, pertsona fisikoen errentaren gaineko zergaren araudia onartzen duena).
Gainera, azken xedapen bakarra dago. Bertan ezartzen da foru dekretua ALHAOn argitaratu eta hurrengo egunean sartuko dela indarrean eta 2026ko aitorpen informatiboei aplikatuko zaiela lehenengoz.
IV. – PROIEKTUAREN EDUKIAREN ANALISIA
Arabako zergei buruzko otsailaren 28ko 6/2005 Foru Arau Orokorraren 90. artikuluan eta 29. artikuluaren 3. apartatuan ezartzen diren arauzko gaikuntzak erabili dira foru dekretu hau emateko.
Europar Batasunak finantza zerbitzuen araudia harmonizatzeari ekin dio, eta ondorioz sistema ekonomiko nazionalean sartu dira ordainketak egiteko zerbitzu eta modalitate berriak, bai eta sistema digitalen eta komunikazioaren arloko teknologien bitartez zerbitzu horiek lurralde nazionalean eskaintzen dituzten eragile berriak ere. 
Egoera berrira egokitu nahian, ordainketa erakundeak eta diru elektronikoko erakundeak sartu dira Kapital zuriketa eta terrorismoaren finantzaketa prebenitzeko apirilaren 28ko 10/2010 Legearen aplikazio eremu subjektiboan. 
Zerga araudia eta kapitalak zuritzea prebenitzeko araudia bateratzeko, berrikusi egin behar dira 111/2008 Foru Dekretuaren egungo eremu subjektiboa eta eremu objektiboa (111/2008 Foru Dekretua, abenduaren 23koa, finantza kontu, eragiketa eta aktiboen berri eman beharra arautzen duena; 2., 3. eta 3 bis artikuluak). Gainera, denetariko txartelekin ordaintzeko eta dirua ateratzeko sistemak geroz eta gehiago erabiltzen direla ikusita, eta zerga iruzurra ikertu behar denez eta zerga betebeharrak zuzen bete behar direnez, 3 ter artikulua eransten zaio abenduaren 23ko 111/2008 Foru Dekretuari.
Aurreko guztia oinarritzat hartuta, eta lurralde erkidean arautu diren informazio betebehar berrien araberako informazio truke eraginkorra errazteko, proiektuko foru dekretuaren 1. artikuluan 111/2008 Foru Dekretuaren 2., 3. eta 3 bis artikuluak aldatzen dira, eta 3 ter artikulua eransten zaio. 
Informazioa ematearen inguruko betebeharrak bi modutan zabaldu dira:
· Batetik, informazioa eman behar dutenen artean sartzen dira ordainketa erakundeak eta diru elektronikoko erakundeak, bai eta Espainian establezimendu bidez edo zerbitzuak askatasunez emateko araubidean jarduten duten atzerriko finantza erakundeak ere.
· Bestetik, eremu objektiboa zabaltzen da ordainketa sistemak erabiltzeko zerbitzu eta modalitate berriak sartzeko; horretarako, 2. artikulua aldatzen da, ordainketa kontuak berariaz sartzeko, eta 3 bis artikulua eraldatzen da, denetariko txartelak sartzeko, bai eta sakelako telefono baten zenbakiarekin lotutako kobrantza sistemak ere. Gainera, informazioa eman behar den aldizkakotasuna aldatzen da 2. eta 3 bis artikuluetan (urtean behin gabe hilean behin eman beharko da), eta 3 bis artikuluan ezarritako urteko atalase garbia ezabatzen da. 
Beste alde batetik, 3 ter artikuluan ezartzen da denetariko txartelak ematen dituzten erakundeek urtean behin eman beharko dutela txartelekin (euskarri fisikoa dutenekin zein birtualekin) moneta guztietan egindako eragiketen berri (dirua atera, zordunketak, zordunketa geroratuak, kreditua eta diru elektronikoa).
Azkenik, proiektuko foru dekretuaren 2. artikuluan edukirik gabe uzten da Pertsona fisikoen errentaren gaineko zergaren araudia onartzen duen abuztuaren 1eko 40/2014 Foru Dekretuaren 123. artikuluaren 5. apartatua; izan ere, apartatu horretan ezartzen zen informazioa urtean behin eman behar zela, eta hori ez dator bat kontuei eta enpresaburuak eta profesionalak atxikita dauden kobrantzak kudeatzeko sistemei buruzko informazioa eman behar den aldizkakotasun berriarekin (urtean behin gabe hilean behin; aldaketa hori 1. artikuluan egiten da, abenduaren 23ko 111/2008 Foru Dekretuaren 2. eta 3 bis artikuluekin lotuta).
V.- ONDORIOAK
Foru dekretuaren proiektuak erregelamenduzko garapen doitu eta proportzionala dauka, ordenamendu juridikora egokitzen da eta araudian ezarritako eskumen eta lege gaikuntzaren esparruaren barruan ematen da.
Aurreko guztia gorabehera, kontuan eduki behar da III. ohar juridikoaren 3.5 epigrafean nahitaezko txostenei buruz adierazitakoa.

